กรมควบคุมโรค เร่งฉีดวัคซีนป้องกันโควิด-19 เข็มที่ 1 ให้ครบ 50% ของประชากร ภายตุลาคมนี้
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า การฉีดวัคซีนโควิด-19 ขณะนี้ฉีดได้ประมาณ 9 แสนโดสต่อวัน พร้อมทั้งเร่งรัดให้ฉีดวัคซีนเข็มที่ 1 ให้ได้ ร้อยละ 50 อย่างช้าภายในสิ้นเดือนตุลาคมนี้ ตามเป้าของกระทรวงสาธารณสุข พร้อมเตรียมแผนระดมพลังฉีดวัคซีนโควิด-19 ให้ประชาชน 1 ล้านโดส ในวันมหิดล วันที่ 24 กันยายนนี้ เพื่อถวายเป็นพระราชกุศลแด่สมเด็จพระมหิตลาธิเบศรอดุลยเดชวิกรม พระบรมราชชนก พระบิดาแห่งการแพทย์แผนปัจจุบันของไทย ตามนโยบายของรัฐมนตรีว่าการกระทรวงสาธารณสุขและปลัดกระทรวงสาธารณสุข ขอเชิญชวนให้ประชาชนที่ยังไม่ได้ฉีด ขอให้รีบรับบริการฉีดวัคซีนที่สถานบริการใกล้บ้านปัจจุบัน วัคซีนที่ใช้ในประเทศไทยมี 4 ตัวคือ ซิโนแวค ซิโนฟาร์ม แอสตร้าเซนเนก้าและไฟเซอร์ ซึ่งผ่านการรับรองทั้งประสิทธิภาพและความปลอดภัยจากองค์การอนามัยโลกและสำนักงานคณะกรรมการอาหารและยา(อย.) แล้ว โดยวัคซีนหลักที่ใช้ฉีดขณะนี้คือ สูตรไขว้ ซิโนแวค เป็นเข็มที่ 1 จากนั้น 3-4 สัปดาห์ ฉีดแอสตร้าเซนเนก้าเนื่องจากผลการศึกษาวิจัยในประเทศพบว่า วัคซีนทั้ง 2 ชนิดนี้จะเสริมภูมิคุ้มกันในร่างกายได้ดีขึ้น โดยใช้เวลาสั้นกว่าวัคซีนสูตรปกติ นอกจากนี้ จะมีการฉีดวัคซีนกระตุ้นเข็มที่ 3 ให้แก่ผู้ที่ฉีดวัคซีนซิโนแวค ครบ 2 เข็มไปตั้งแต่ช่วงเดือน มี.ค.-พ.ค.ที่ผ่านมา เนื่องจากภูมิคุ้มกันเริ่มลดลงหลังฉีด 3-6 เดือน โดยประชาชนกลุ่มนี้ จะได้รับการแจ้งข้อความ SMS ผ่านทางแอปพลิเคชันหมอพร้อม หรือลงทะเบียนที่สถานพยาบาลเดิม และเข้ารับบริการที่จุดฉีดวัคซีนกลางในแต่ละพื้นที่กำหนด เช่น ใน กทท.ที่สถานีกลางบางซื่อ โดยไม่ต้องเสียค่าใช้จ่าย ส่วนกลุ่มนักเรียน อายุ 12-17 ปี ที่จะเริ่มฉีดไฟเซอร์เข็มที่ 1 ช่วงต้นเดือนตุลาคมนี้ จะคำนึงถึงประสิทธิภาพ ความปลอดภัยและเป็นไปตามเจตจำนงของผู้ปกครองเป็นสำคัญ ซึ่งกระทรวงสาธารณสุขจะร่วมกับกระทรวงศึกษาธิการบริหารจัดการระบบการฉีดให้รัดกุมและมีความปลอดภัยสูงสุด